**SALFÖLD KÖZSÉG ÖNKORMÁNYZATA**

**KÉPVISELŐ-TESTÜLETE**

**JEGYZŐKÖNYV**

**Készült:** Salföld Község Önkormányzata Képviselő-testülete 2023. december 18. napján   
8:30 órakor megtartott rendkívüli nyilvános üléséről.

**Helye:** Kővágóörsi Közös Önkormányzati Hivatal (Kővágóörs, Petőfi utca 2.)

**Jelen vannak**:

Fábián Gusztáv polgármester

Kovács István alpolgármester

**Tanácskozási joggal jelen van:**

dr. Szabó Tímea címzetes főjegyző

A jegyzőkönyvet készítette: Csik Tímea jegyzőkönyv-vezető

**Fábián Gusztáv polgármester:** tisztelettel köszönt mindenkit, rendkívüli ülést hívott össze sürgősséggel, mert kell hozni egy határozatot. Megállapítja, hogy a testület 2 fővel határozatképes. Egyetlen egy napirendi pont van a szabályozási terven szereplő szabályozási vonalak megtartása. Ez a Helyi Építési Szabályzatban lévő anyagnak a megtartása.

**dr. Szabó Tímea címzetes főjegyző:** az ott lévő szabályozási vonalak megtartása és ez az utaknak a kiszabályozása, nem az összesről csak az utakról szól.

**Fábián Gusztáv polgármester:** javasolja, hogy aki a napirendet elfogadja, kézfeltartással jelezze.

*Salföld Község Önkormányzata Képviselő-testülete 2 igen szavazattal, ellenszavazat és tartózkodás nélkül az alábbi határozatot hozta:*

**SALFÖLD KÖZSÉG ÖNKORMÁNYZATA   
KÉPVISELŐ-TESTÜLETÉNEK**

**108/2023. (XII. 18.) HATÁROZATA**

***napirend elfogadásáról***

Salföld Község Önkormányzat Képviselő-testülete a 2023. december 18-i ülés napirendjét az alábbiak szerint elfogadja:

1.) Szabályozási terven szereplő szabályozási vonalak megtartása

**Fábián Gusztáv polgármester:** arról van szó, hogy muszáj még ebben az évben erről határozatot hozni az építési szabályzatban szerepelnek betervezett utak, amelyek egyébként nem valósultak meg.

**dr. Szabó Tímea címzetes főjegyző:** betervezett, vagy kiszélesítés.

**Fábián Gusztáv polgármester:** a javaslatokat ezután is fenntartják, ami az építési szabályzatban van. Kérdezi, hogy van-e ezzel kapcsolatos kérdés, észrevétel.

**Kovács István alpolgármester:** mindig felmerült a belterületi utakon a szélesítési kényszer a szakhatóságok révén, mindig a válasz az volt, hogy ez kötelező. Ezt megvalósítani a faluban nem lehet, de mindig bent kellett tartani a szabályozási tervben azt a bizonyos szélességet, amit előírnak. Ebből mi lesz, egyszer nem tudja, beszélnek telekalakításról, vagy bizonyos összevonást akarnak. Amikor volt egy telekalakítás a Rákóczi utca sarkán a tulajdonost az önkormányzati kényszerrel tulajdonképpen kényszerítették a telelakalakításnál, hogy bizonyos szélességet hagyjon el, most össze akarták vonni, tehát volt egy ilyen. Nem tudja, hogy merre fog haladni a dolog, mert ha ezt megtartják, akkor nem lehet ilyet csinálni, akkor a továbbiakban figyelembe véve ezt a szabályozást a további építkezéseknél nem lehetne kiépülni a telekhatárra pont ez miatt. A terv szerint bizonyos távolság elhagyását, vagy kerítést nem lehetne építeni, ez hogyan fog megvalósulni, mert ha bent hagyják, eddig az volt, hogy kötelező, a gyakorlat pedig azt mutatja, hogy ha rákerül egy telekre az igénybevétele, építkezés, egyebek, kerítés építés, akkor viszont kikerül a mostani határra és van egy tervük, ami alapján bent kell lenni. Igazából egy holt tervnek tartja, de be kellett tartani, hogy ebből mi lesz, azt nem tudja. Az egész utcára vonatkozik ez a szabályozás, ha ott kiderül, hogy el kell hagyni kötelezően a saját ingatlanából, akkor a következő ingatlannál azért nem értette, hogy le volt szabályozva, hogy lehet telekalakítást végezni, új tulajdonosa lett az ingatlannak és nem a terv szerint történt az ingatlan megosztás. Nem érti, de nem akart ebbe belefolyni azért van a műszakis és az építész, hogy ezzel foglalkozzon, akkor miért nem a terv szerint történt az ingatlan megosztás, ott is lehetne szabályozni, hogy csak úgy adnak engedélyt, ahogy a szabályozási terv hozza, csak akkor tud engedélyt kapni, ha elhagy az ingatlanból egy távolságot, hogy szélesebb legyen az utca. Nem tudja, hogy jól van-e így, mert amikor élesben megy a dolog, ki kell adni egy engedélyt, akkor mi lesz. Nem veszik figyelembe?

**dr. Szabó Tímea címzetes főjegyző:** természetesen figyelembe kell venni.

**Kovács István alpolgármester:** egy beépítetlen ingatlannál nem a terv szerint adták meg a megosztási engedélyt, tehát nem úgy történt meg az ingatlan megosztása, ahogyan a terv hozza, hanem másik formában.

**dr. Szabó Tímea címzetes főjegyző:** ehhez nyilván azt az egyedi ügyet kell megnézni, nyilván nem nyilvános ülésen attól még itt az alapvető kérdés az, hogy a HÉSZ-ben lévő szabályozási vonalak fennmaradjanak-e vagy sem. Alapvetően azt kell vizsgálni, hogy a közérdek, ami miatt ez elrendelésre kerül fennáll-e, a jelen esetben, ha azt mondja, hogy hatósági előírás volt, hiszen az útügyi hatóság ragaszkodik bizonyos útszélességhez, nem nagyon van miről beszélni.

**Fábián Gusztáv polgármester:** egyáltalán milyen engedélyt adtak erre a bizonyos ingatlanra, azt már nem tudja.

**Kovács István alpolgármester:** van egy kényszer megoldás, nem tudnak mit tenni csak úgy adják meg hozzá az engedélyt, de a gyakorlatban mit fognak csinálni, hogy fog vele dolgozni a műszak?

**Fábián Gusztáv polgármester:** ha meg akarják változtatni, akkor be kellene adni egy terv módosítást.

**Kovács István alpolgármester:** a valóság majd mást fog hozni.

**Fábián Gusztáv polgármester:** ismerteti a határozati javaslatot, melyet javasol elfogadásra.

*Salföld Község Önkormányzata Képviselő-testülete 2 igen szavazattal, ellenszavazat és tartózkodás nélkül az alábbi határozatot hozta:*

**SALFÖLD KÖZSÉG ÖNKORMÁNYZATA   
KÉPVISELŐ-TESTÜLETÉNEK**

**109/2023. (XII. 18.) HATÁROZATA**

**Salföld község hatályos szabályozási tervén szereplő szabályozási vonalakról**

Salföld Község Képviselő-testülete az alábbi döntést hozza:

Salföld Község Önkormányzat Képviselő-testülete 11/2019. (VII. 31.) önkormányzati rendeletével jóváhagyott Helyi Építési Szabályzat és mellékleteként megállapított szabályozási terven szereplő kiszolgáló utak szabályozási vonalai tekintetében továbbra is fennáll a közérdekű elrendelési indok, ezért a szabályozási terven feltüntetett szabályozási vonalakat változatlanul fenntartja.

Felelős: Fábián Gusztáv polgármester

Határidő: 2023. december 31.

**Fábián Gusztáv polgármester:** mivel más nincsen, ezért megköszöni a részvételt és az ülést 8:37 órakor berekeszti.

K.m.f.

Fábián Gusztáv dr. Szabó Tímea

polgármester címzetes főjegyző